Фи гъащIэр гъэнщIауэ зэрекIуэкIынур си фIэщ мэхъу
КIуэкIуэ Казбек «Мэшыкъуэ-2019» Кавказ Ищхъэрэ щIалэгъуалэ зэхыхьэшхуэм хэтхэм яхуозэ
КIуэкIуэ Казбек Пятигорск къалэм щахуэзащ «Мэшыкъуэ-2019» XX Кавказ Ищхъэрэ щIалэгъуалэ зэхыхьэшхуэм хэтхэм икIи Кавказ Ищхъэрэ федеральнэ округым и махуэм ирихьэлIэу къызэрагъэпэща лъэпкъ щэнхабзэ фестивалыр къыщызэIуахым къэпсэлъащ. ГуфIэгъуэ дауэдапщэм хэтащ Урысейм и Президентым и полномочнэ лIыкIуэу Кавказ Ищхъэрэ федеральнэ округым щыIэ Матовников Александр, округым хиубыдэ щIыналъэхэм я унафэщIхэр.
ЩIалэгъуалэм хьэщIэхэр лагерым къыщрашэкIащ икIи федеральнэ ахъшэ хухахыну зыщыгугъ проектхэм щыгъуазэ ящIащ, социальнэ къалэн щхьэхуэхэр дэгъэкIынымкIэ зэфIэгъэкIыпхъэу къалъытэм тепсэлъыхьащ.
КъБР-м и Iэтащхьэм и къалэнхэр пIалъэкIэ зыгъэзащIэр КъБР-м икIа щIалэхэмрэ хъыджэбзхэмрэ щхьэхуэу яхуэзащ, доброволецхэм я зэщIэхъееныгъэм, туризмэм зегъэужьыным, лъэпкъ мыинхэм я щэнхабзэр хъумэным, щIалэгъуалэ театрхэр, проектхэр щагъэхьэзыр центрхэр къызэгъэпэщыным теухуауэ ахэр зыщIэупщIахэм я жэуапхэр яритащ.
«Мэшыкъуэ» зэхыхьэшхуэр Кавказ Ищхъэрэм нэхъ зэфIэкI зыбгъэдэлъ щIалэхэмрэ хъыджэбзхэмрэ щызэхуэзэ щIыпIэ, иджырей гупсысэхэмрэ мурадхэмрэ щызэщIагъэуIуэ, ныбжьэгъугъэмрэ мурадыфIхэмрэ къыщежьэ щIыпIэ хъуащ. Фэращ дэ ди щIэгъэкъуэнри ди плъапIэри. Фи гъащIэр дахагъэкIэ, къабзагъэкIэ, зэхущытыкIэ тэмэмхэмкIэ гъэнщIауэ зэрекIуэкIынум шэч къытесхьэркъым», — къыхигъэщхьэхукIащ КъБР-м и Iэтащхьэм и къалэнхэр пIалъэкIэ зыгъэзащIэм икIи зэIущIэшхуэм хэтхэм ехъулIэныгъэхэр къахьыну, къарурэ ерыщагърэ яхэлъыну, я мурадхэм емызэшыжу хуэкIуэну ехъуэхъуащ.
Кавказ Ищхъэрэ федеральнэ округым и махуэр яухащ Кавказ ищхъэрэм и щIыналъэхэм я творческэ гупхэм я концерткIэ.
«Мэшыкъуэ-2019» зэхыхьэшхуэм мы гъэм къыщызэхуэсащ кавказ ищхъэрэ федеральнэ округым, урысейм и нэгъуэщI щIыналъэхэм, ди гъунэгъу къэралхэм я щIалэрэ хъыджэбзу мини 3-м щIигъу. КъБР-м абы къыщыхилъхьащ социальнэ жэрдэму 220-рэ. ЗэIущIэм и фондыр сом мелуан 85-м щIегъу. Дэтхэнэ проект нэхъыфIри гъэзэщIэным трагъэкIуэдэн папщIэ хухахыну грантхэр сом 300000-м щегъэжьауэ сом 2500000-м нэсу щытынущ.
«Мэшыкъуэ-2019»-м и къызэгъэпэщакIуэхэм къэралым и эксперт цIэрыIуэхэмрэ Кавказ Ищхъэрэ федеральнэ округым лэжьапIэ щызытхэмрэ хэту егъэджэныгъэ, щэнхабзэ, спорт программэ хьэлэмэтхэр ягъэхьэзыращ. Зэхуэсыгъуищыр ирагъэкIуэкIынущ «Зи IэщIагъэм хуэIэзэ цIыхухэр», «Жыджэрагъ зыхэлъ цIыхубэ», «Сэ сыпашэщ» къыхуеджэныгъэхэм щIэту.
КъБР-м и Iэтащхьэмрэ Правительствэмрэ я пресс-IуэхущIапIэ.
